Ir-Rapport Speċjali Nru 19/2012 “Rapport 2011 dwar is-segwitu tar-Rapporti Speċjali tal-Qorti Ewropea tal-Awdituri”





AKRONIMI U ABBREVJAZZJONIJIET AKP : Pajjiżi Afrikani, tal-Karibew u tal-Paċifiku ALA : Pajjiżi Asjatiċi u tal-Amerika Latina CISOCH : Ħelpdesk għas-Soċjetà Ċivili EACI : Aġenzija Eżekuttiva għall-Kompetittività u l-Innovazzjoni EIE : Enerġija Intelliġenti għall-Ewropa IPA : Strument għall-Assistenza ta’ Qabel l-Adeżjoni KAAT : Kundizzjonijiet Agrikoli u Ambjentali Tajba KT : Kooperazzjoni Teknika LFA : Żoni Żvantaġġati LIFE : Strument Finanzjarju għall-Ambjent MIPD : Dokument Indikattiv ta’ Ppjanar Multiannwali NSA : Atturi mhux Statali PADOR : Reġistrazzjoni Onlajn tad-Data tal-Applikanti Potenzjali RAD : Rakkomandazzjonijiet, Azzjonijiet, Kwittanza (Database) SMR : Rekwiżiti Statutorji tal-Ġestjoni SOMMARJU EŻEKUTTIV I. Dan ir-rapport jeżamina safejn il-Kummissjoni implimentat ir-rakkomandazzjonijiet f’seba’ rapporti speċjali tal-Qorti magħżula mill-perjodu 2003-2009. Ir-Rapporti Speċjali segwiti kienu fir-rigward tat-tliet oqsma baġitarji: l-agrikoltura, l-enerġija u l-azzjonijiet esterni. II. Is-seba’ rapporti kien fihom 51 rakkomandazzjoni tal-verifika, li minnhom 45 għadhom relevanti s’issa. III. Filwaqt li l-Kummissjoni għandha sistema implimentata sabiex issegwi r-rakkomandazzjonijiet kollha tal-Qorti u t-talbiet tal-Parlament u l-Kunsill, il-Qorti tqis li s-segwitu tar-rakkomandazzjonijiet/talbiet jeħtieġ jissaħħaħ biex jippermetti lill-Kummissjoni tirreaġixxi fil-ħin, b’mod effiċjenti u effettiv għad-dgħufijiet sottostanti żvelati kif ukoll għar-rakkomandazzjonijiet/talbiet tal-Qorti u tal-awtorità ta’ kwittanza. IV. L-eżami wera li l-Kummissjoni tieħu azzjoni biex timplimenta r-rakommandazzjonijiet tal-Qorti u 13 (29 %) mir-rakommandazzjonijiet trattati f’dan ir-rapport huma implimentati bis-sħiħ. Parti kbira għadha qed tiġi implimentata, għalkemm għal 22 (49 %) rakkomandazzjoni oħra l-azzjonijiet li diġà ttieħdu mill-Kummissjoni jimplimentawhom fil-biċċa l-kbira tal-aspetti. INTRODUZZJONI 1. Dan ir-rapport jippreżenta r-riżultati tal-ħidma mwettqa mill-Qorti fl-2011/2012 dwar is-segwitu tar-rakkomandazzjonijiet tar-Rapporti Speċjali tal-Qorti dwar il-verifika tal-prestazzjoni [1]. L-Anness I jagħti ħarsa ġenerali lejn l-istatus tar-rakkomandazzjonijiet li ġew eżaminati. L-Annessi II sa VIII jippreżentaw id-dettalji tas-segwitu. 2. Intgħażlu seba’ rapporti għal dan l-eżerċizzju ta’ segwitu mill-perjodu 2003-2009. L-għażla saret l-ewwel nett abbażi ta’ jekk għaddewx aktar minn sentejn sa tliet snin biex il-Kummissjoni tindirizza r-rakkomandazzjonijiet, u t-tieni nett, jekk ir-rakkomandazzjonijiet għadhomx relevanti s’issa. L-Anness IX jippreżenta elenkar tar-Rapporti Speċjali tal-Qorti għall-perjodu 2005 sa 2009 bid-dettalji tal-azzjonijiet ta’ segwitu tal-Qorti għal dawn ir-rapporti. 3. L-istandards internazzjonali tal-verifika jqisu s-segwitu tar-rapporti tal-verifika bħala l-istadju finali fiċ-ċiklu tal-verifika tal-prestazzjoni tal-ippjanar, l-eżekuzzjoni u s-segwitu. L-objettiv ta’ dan l-eżerċizzju ta’ segwitu hu li jiġu vvalutati l-azzjonijiet meħuda mill-Kummissjoni bħala reazzjoni għar-rakkomandazzjonijiet tal-Qorti. AMBITU U APPROĊĊ 4. Il-Qorti vvalutat l-azzjonijiet korrettivi meħuda mill-Kummissjoni bħala reazzjoni għar-rakkomandazzjonijiet tal-Qorti. Din il-ħidma ma inkludietx valutazzjoni tal-effetti ta’ dawn l-azzjonijiet minħabba li din kieku tirrikjedi verifiki separati ta’ segwitu. Dettalji tal-approċċ u l-metodoloġija użati jinsabu fl-Anness X. Ir-Rapporti Speċjali msemmijin fit-Tabella huma s-suġġett ta’ dan ir-rapport: TABELLA RAPPORTI SPEĊJALI SEGWITI F’DAN IR-RAPPORT Rapport Speċjali | Qasam baġitarju | Għadd ta’ rakkomandazzjonijiet tal-verifika | 4/2003 dwar l-iżvilupp rurali: appoġġ għaż-żoni żvantaġġati [2] | Agrikoltura | 11 | 13/2003 dwar l-għajnuna għall-produzzjoni tal-qoton [3] | Agrikoltura | 6 | 11/2009 Is-sostenibilità u l-ġestjoni tal-Kummissjoni tal-proġetti tal-LIFE-Natura [4] | Agrikoltura | 9 | 7/2008 L-Enerġija Intelliġenti 2003-2006 [4] | Enerġija | 4 | 6/2007 dwar l-effettività tal-għajnuna teknika fil-kuntest tal-iżvilupp tal-ħila [5] | Azzjonijiet esterni | 8 | 4/2009 Il-ġestjoni tal-Kummissjoni tal-involviment ta’ Atturi Mhux tal-Istat fil-Kooperazzjoni għall-Iżvilupp tal-KE [4] | Azzjonijiet esterni | 7 | 16/2009 It-tmexxija tal-Kummissjoni Ewropea tal-assistenza ta’ qabel l-adeżjoni lit-Turkija [4] | Azzjonijiet esterni | 6 | Għadd totali ta’ rakkomandazzjonijiet | | 51 | SISTEMA TAL-KUMMISSJONI GĦAL SEGWITU TAR-RAKKOMANDAZZJONIJIET 5. Id-database RAD [6] tirreġistra r-rakkomandazzjonijiet tal-Qorti, it-talbiet tal-Kunsill u l-Parlament u l-azzjonijiet speċifiċi maqbula mill-Kummissjoni biex jiġu indirizzati dawn it-talbiet/rakkomandazzjonijiet. Għodda bħal din isservi funzjoni importanti fl-iżgurar ta’ ġestjoni tajba u fil-ħin u segwitu tar-rakkomandazzjonijiet/talbiet tal-Qorti u partijiet interessati oħra. 6. Fl-2009, il-Qorti wettqet eżami pilota tas-sistema RAD fejn b’mod partikolari studjat l-informazzjoni li tinsab f’din id-database dwar ir-rakkomandazzjonijiet aċċettati mill-Kummissjoni u dawk implimentati. 7. Fl-2011 għaxar kapaċitajiet ta’ verifika interna li jirrappreżentaw 12-il Direttorat Ġenerali tal-Kummissjoni wettqu verifika interna tas-sistemi u l-proċeduri stabbiliti għall-ġestjoni tar-RAD. L-għan tal-verifika kien li tiddetermina l-eżistenza ta’ pjan ta’ azzjoni/risposta adegwati u li tipprovdi assigurazzjoni li l-azzjonijiet, li kienu rrappurtati fir-RAD bħala kompleti, kienu implimentati fil-ħin, b’mod effiċjenti u effettiv. 8. Ir-riżultati tal-verifika interna tal-Kummissjoni fil-biċċa l-kbira kkonfermaw il-konklużjonijiet tal-eżami pilota tal-Qorti. B’mod partikolari, il-verifika interna sabet li filwaqt li s-sistemi u l-proċeduri stabbiliti jipprovdu assigurazzjoni raġonevoli fir-rigward tal-ġestjoni tal-implimentazzjoni tar-rakkomandazzjonijiet/talbiet maħruġa mill-QEA u l-awtorità ta’ kwittanza rispettivament, kien hemm każijiet ta’ assenza ta’ proċeduri ddokumentati, u superviżjoni u monitoraġġ mhux adegwati tal-implimentazzjoni tar-rakkomandazzjonijiet/talbiet. REAZZJONI TAL-KUMMISSJONI GĦAR-RAKKOMANDAZZJONIJIET TAL-QORTI 9. Fir-Rapporti Speċjali eżaminati, il-Qorti ppreżentat 51 rakkomandazzjoni. Bejn wieħed u ieħor żewġ terzi ta’ dawn kienu relatati ma’ kwistjonijiet ta’ effettività (eż. it-twaqqif ta’ objettivi strateġiċi, it-tħejjija tal-proposti tal-proġetti, it-tfassil tal-proġetti, il-prestazzjoni tal-proġetti, u l-monitoraġġ u l-evalwazzjoni), filwaqt li l-bqija tar-rakkomandazzjonijiet jittrattaw kwistjonijiet relatati mal-ekonomija u l-effiċjenza (eż. l-okkorrenza ta’ pagamenti eċċessivi u l-kwalità u t-twaqqit tal-metodi tal-għażla tal-proġetti). Mill-51 rakkomandazzjoni, sitta mhumiex koperti mill-Figura. Minn dawk is-sitt rakkomandazzjonijiet, tnejn ma kinux applikabbli skont il-qafas kurrenti, u f’erba’ każijiet oħra ma kienx possibbli li tinkiseb evidenza tal-azzjonijiet meħuda fl-ambitu tal-eżerċizzju ta’ segwitu. 10. Dan ifisser li l-Qorti tista’ tevalwa l-istatus ta’ implimentazzjoni ta’ 45 rakkomandazzjoni. Il-Kummissjoni implimentat bis-sħiħ 29 % ta’ dawn il-45 rakkomandazzjoni, filwaqt li 69 % tagħhom qed jiġu implimentati. Il-Figura turi l-istat ta’ implimentazzjoni tar-rakkomandazzjonijiet tal-Qorti. FIGURA STAT TA’ IMPLIMENTAZZJONI TA’ RAKKOMANDAZZJONIJIET +++++ TIFF +++++ SOMMARJU TAL-EŻAMI TA’ SEGWITU TAL-QORTI 11. L-eżami wera li l-Kummissjoni implimentat bis-sħiħ 13-il rakkomandazzjoni tal-Qorti mir-rapporti magħżula. Rakkomandazzjonijiet iktar bikrija għandhom it-tendenza li jkollhom rata ogħla ta’ implimentazzjoni filwaqt li dawk l-iktar riċenti għadhom qed jiġu implimentati. Apparti r-rakkomandazzjonijiet implimentati bis-sħiħ, 22 rakkomandazzjoni huma ssodisfati fil-biċċa l-kbira tal-aspetti imma l-Kummissjoni teħtieġ tieħu xi passi ulterjuri biex tindirizzahom bis-sħiħ. Dawn huma indikati fl-Anness I. 12. L-eżerċizzju ta’ segwitu tal-Qorti jindika li, bħala riżultat tar-rapporti tal-verifika tal-Qorti, sar titjib fil-ġestjoni finanzjarja f’għadd ta’ oqsma tal-baġit tal-UE. Madankollu, għad fadal opportunitajiet importanti biex jitjiebu l-prattiki ta’ ġestjoni f’oqsma direttament ġestiti mill-Kummissjoni (azzjonijiet esterni) u dawk implimentati skont arranġamenti ta’ ġestjoni kondiviża (agrikoltura). Xi eżempji ta’ titjib u opportunitajiet bħal dawn li ġew eżaminati fl-eżerċizzju ta’ segwitu huma ppreżentati hawn taħt. 13. Ġie nnutat titjib strateġiku fl-użu ekonomiku tal-finanzjament tal-UE fir-riforma tal-Kummissjoni tal-iskema ta’ appoġġ tal-qoton. Bħala riżultat tar-riforma tal-iskema, l-għajnuna tal-UE għall-qoton ma għadhiex marbuta mal-livelli ta’ produzzjoni, imma tiddependi minflok mid-domanda fis-suq (agrikoltura) [7]. 14. Madankollu, f’livell operazzjonali, prattiki ta’ ġestjoni ħażina jistgħu jwasslu għall-ħela tar-riżorsi. Pereżempju, pagamenti eċċessivi tal-għajnuna tal-UE jirriżultaw f’ekonomija ħażina miksuba fl-insegwitu tal-objettivi. Għad hemm il-ħtieġa li jissaħħu s-sistemi ta’ ġestjoni għall-iżgurar tal-preċiżjoni tal-kalkoli tal-pagamenti fl-Istati Membri (agrikoltura) [8]. 15. Ġie nnutat titijib fil-proċeduri tal-għażla għal proġetti li jwasslu għal kwalità aħjar u proġetti iktar fil-ħin. Pereżempju, il-miżuri li ħadu l-Kummissjoni/l-awtoritajiet Torok ikkontribwew għall-kwalità mtejba tat-tfassil tal-proġett u l-proċessi ta’ applikazzjoni fl-2010-2011 (azzjonijiet esterni) [9]. Il-Kummissjoni aċċettat li teżamina l-proċeduri tal-għażla għall-proġetti LIFE-Natura, sabiex tagħti prijorità ogħla lill-kriterju tas-sostenibbiltà għall-komponent Natura u Bijodiversità, u sabiex tqassar il-proċedura tal-għażla (agrikoltura) [10]. 16. Il-Kummissjoni ħadet ukoll inizjattivi varji sabiex issaħħaħ l-involviment tal-atturi mhux Statali fil-kooperazzjoni esterna tal-UE permezz ta’ kuntratti li jimplimentaw l-għajnuna għall-iżvilupp tal-UE. Inizjattiva ewlenija kienet l-iżvilupp tad-"djalogu strutturat" bejn il-partijiet interessati prinċipali fil-politika tal-iżvilupp Ewropea, li kkontribwixxiet għal proposti għal titjib fil-metodi tal-għażla tal-proġetti, għal għajnuna iktar mgħaġġla u mmirata aħjar (azzjonijiet esterni). [11] 17. Jekk għandhom jinkisbu riżultati tajbin u effettivi bil-fondi tal-UE, hu importanti li l-ewwel nett jiġu identifikati l-ħtiġijiet li programm jew miżura għandhom l-intenzjoni li jindirizzaw. It-tieni nett, proċeduri tajba għat-tfassil tal-proġett u implimentazzjoni xierqa jżidu l-probabbiltà li jinkiseb valur għall-flus. Il-Kummissjoni ħadet inizjattivi li jwasslu għal titjib ta’ dan it-tip fir-rigward tal-valutazzjonijiet obbligatorji tal-ħtiġijiet u skedar aħjar ta’ kkuntrattar (azzjonijiet esterni) [12]. Madankollu, għad jeħtieġ jiġu introdotti kriterji ddefiniti aħjar għall-valutazzjoni tas-sostenibbiltà tal-proġetti proposti (agrikoltura) [13]. 18. Informazzjoni ta’ ġestjoni tajba żżid il-probabbiltà ta’ teħid aħjar tad-deċiżjonijiet. Jibqgħu jeżistu opportunitajiet għall-Kummissjoni biex iżżid l-effettività potenzjali tal-finanzjament permezz ta’ prijoritizzazzjoni aħjar tal-azzjonijiet u billi jsir tqabbil tal-ispejjeż tal-proġetti mal-prodotti u l-impatti mistennija (enerġija) [14]. Il-Kummissjoni tipproponi li r-regolament LIFE li jmiss għandu jkun fih sett komprensiv ta’ indikaturi tal-prestazzjoni għall-iffaċilitar ta’ ppjanar u pprogrammar aħjar. 19. Il-monitoraġġ u evalwazzjoni tal-implimentazzjoni tal-programmi u l-azzjonijiet hu importanti, mhux biss fil-kwistjonijiet ta’ legalità u regolarità, imma wkoll fit-twassil ta’ prodotti ppjanati. Filwaqt li sar titjib fil-monitoraġġ tar-riżultati tal-programmi, eżempju miżuri meħuda mill-Kummissjoni biex issaħħaħ is-sistema ta’ monitoraġġ fit-Turkija (azzjonijiet esterni), u fl-ispejjeż amministrattivi (enerġija), jeħtieġ ikun hemm titjib ulterjuri, speċifikament fil-monitoraġġ tal-applikazzjoni tal-kontrolli fir-rigward tar-rekwiżiti finanzjarji u ambjentali (agrikoltura) [15] u fir-rappurtar tar-riżultati ta’ proġetti individwali (azzjonijiet esterni) [16]. 20. Sommarju qasir tal-verifiki, rakkomandazzjonijiet, l-azzjoni sussegwenti meħuda mill-Kummissjoni, u kwistjonijiet ta’ prestazzjoni li għad iridu jiġu indirizzati jinsabu fl-Annessi II sa VII għal dan ir-rapport. KONKLUŻJONI 21. Il-Kummissjoni għandha sistema stabbilita biex issegwi r-rakkomandazzjonijiet kollha tal-Qorti u t-talbiet tal-Parlament u l-Kunsill. Il-Qorti tqis li s-segwitu tar-rakkomandazzjonijiet/talbiet jeħtieġ jissaħħaħ biex jippermetti lill-Kummissjoni tirreaġixxi fil-ħin, b’mod effettiv u effiċjenti għar-rakkomandazzjonijiet/talbiet tal-Qorti u l-awtorità ta’ kwittanza. 22. L-eżami wera li l-Kummissjoni tieħu azzjoni biex timplimenta r-rakkomandazzjonijiet tal-Qorti u 13-il (29 %) rakkomandazzjoni ttrattati f’dan ir-rapport huma implimentati bis-sħiħ. Parti kbira għadha qed tiġi implimentata, għalkemm għal 22 (49 %) rakkomandazzjoni oħra l-azzjonijiet li diġà ttieħdu mill-Kummissjoni jimplimentawhom fil-biċċa l-kbira tal-aspetti. Dan ir-Rapport ġie adottat mill-Awla CEAD, immexxija mis-Sur Igors LUDBORŽS, Membru tal-Qorti tal-Awdituri, fil-Lussemburgu fil-laqgħa tagħha tas- 16 ta’ Ottubru 2012. Għall-Qorti tal-Awdituri +++++ TIFF +++++ Vítor Manuel da Silva Caldeira President [1] Il-kontenut u l-ambitu ta’ din il-ħidma huma spjegati fit-taqsima dwar l-ambitu u l-approċċ. [2] ĠU C 151, 27.6.2003. [3] ĠU C 298, 9.12.2003. [4] http://eca.europa.eu [5] ĠU C 312, 21.12.2007. [6] RAD (Rakkomandazzjonijiet, Azzjonijiet, Kwittanza) hija applikazzjoni tal-Kummissjoni (DĠ BAĠIT) għall-koordinazzjoni tas-servizzi interni tal-proċedura tal-kwittanza. Fiha rakkomandazzjonijiet/talbiet lill-Kummissjoni mill-Kunsill, il-Parlament u l-QEA, ir-reazzjoni tal-Kummissjoni u l-istat tal-azzjoni ta’ segwitu. [7] Ara l-Anness III dwar is-segwitu tar-Rapport Speċjali Nru 13/2003 dwar l-għajnuna għall-produzzjoni tal-qoton. [8] Ara l-Anness II dwar is-segwitu tar-Rapport Speċjali Nru 4/2003 dwar l-iżvilupp rurali: appoġġ lil żoni żvantaġġati. [9] Ara l-Anness VIII dwar is-segwitu tar-Rapport Speċjali Nru 16/2009 - It-tmexxija tal-Kummissjoni Ewropea tal-assistenza ta’ qabel l-adeżjoni lit-Turkija. [10] Ara l-Anness IV dwar is-segwitu tar-Rapport Speċjali Nru 11/2009 - Is-sostenibilità u l-ġestjoni tal-Kummissjoni tal-proġetti tal-LIFE-Natura. [11] Ara l-Anness VII dwar is-segwitu tar-Rapport Speċjali Nru 4/2009 - Il-ġestjoni tal-Kummissjoni tal-involviment ta’ Atturi Mhux tal-Istat (Statali) fil-Kooperazzjoni għall-Iżvilupp tal-KE. [12] Ara l-Anness VIII dwar is-segwitu tar-Rapport Speċjali Nru 16/2009 - It-tmexxija tal-Kummissjoni Ewropea tal-assistenza ta’ qabel l-adeżjoni lit-Turkija. [13] Ara l-Anness IV dwar is-segwitu tar-Rapport Speċjali Nru 11/2009 - Is-sostenibilità u l-ġestjoni tal-Kummissjoni tal-proġetti tal-LIFE-Natura. [14] Ara l-Anness V dwar is-segwitu tar-Rapport Speċjali Nru 7/2008 - L-Enerġija Intelliġenti 2003-2006. [15] Ara l-Anness III dwar is-segwitu tar-Rapport Speċjali Nru 13/2003 dwar l-għajnuna għall-produzzjoni tal-qoton. [16] Ara l-Anness VIII dwar is-segwitu tar-Rapport Speċjali Nru 16/2009 - It-tmexxija tal-Kummissjoni Ewropea tal-assistenza ta’ qabel l-adeżjoni lit-Turkija. -------------------------------------------------- ANNESS I ĦARSA ĠENERALI LEJN IR-RAKKOMANDAZZJONIJIET LI ĠEW EŻAMINATI MILL-QORTI | Għal kull Verifika | Implimentati bis-Sħiħ | Qed jiġu Implimentati | Mhux Implimentati | M/A skont il-Qafas Kurrenti | Evidenza Insuffiċjenti | Fil-biċċa l-kbira tal-aspetti | F'xi aspetti | RS 4/2003 Żvilupp rurali: appoġġ għal żoni żvantaġġati (Anness II) | 1 | x | | | | | | 2 | | | x | | | | 3 | x | | | | | | 4 | | | x | | | | 5 | | | | | x | | 6 | | x | | | | | 7 | | | | | x | | 8 | | | | | | x | 9 | | | | | | x | 10 | | x | | | | | 11 | | | | | | x | RS 13/2003 Għajnuna għall-produzzjoni tal-qoton (Anness III) | 1 | x | | | | | | 2 | x | | | | | | 3 | x | | | | | | 4 | | x | | | | | 5 | | x | | | | | 6 | | x | | | | | RS 11/2009 Is-sostenibilità u l-ġestjoni tal-Kummissjoni tal-proġetti tal-LIFE-Natura (Anness IV) | 1 | x | | | | | | 2 | | | x | | | | 3 | | x | | | | | 4 | x | | | | | | 5 | x | | | | | | 6 | x | | | | | | 7 | x | | | | | | 8 | | | | x | | | 9 | | | x | | | | RS 7/2008 L-Enerġija Intelliġenti 2003-2006 (Anness V) | 1 | | x | | | | | 2 | | x | | | | | 3 | | | x | | | | 4 | | x | | | | | RS 6/2007 L-Effettività tal-għajnuna teknika fil-kuntest tal-iżvilupp tal-ħila (Anness VI) | 1 | | | | | | x | 2 | x | | | | | | 3 | | | x | | | | 4 | | x | | | | | 5 | | x | | | | | 6 | x | | | | | | 7 | | x | | | | | 8 | | | x | | | | RS 4/2009 L-involviment ta’ Atturi Mhux tal-Istat (Statali) fil-Kooperazzjoni għall-Iżvilupp tal-KE (Anness VII) | 1 | x | | | | | | 2 | | x | | | | | 3 | | x | | | | | 4 | | x | | | | | 5 | | x | | | | | 6 | | x | | | | | 7 | | x | | | | | RS 16/2009 L-assistenza ta’ qabel l-adeżjoni lit-Turkija (Anness VIII) | 1 | | | x | | | | 2 | | | x | | | | 3 | | x | | | | | 4 | | x | | | | | 5 | | x | | | | | 6 | | x | | | | | TOTAL | 51 | 13 | 22 | 9 | 1 | 2 | 4 | -------------------------------------------------- ANNESS II AGRIKOLTURA: ŻONI ŻVANTAĠĠATI 1. Ir-Rapport Speċjali 4/2003 kien dwar l-appoġġ għall-iżvilupp rurali għaż-żoni żvantaġġati. L-iskema ta’ appoġġ għaż-żoni żvantaġġati (LFAs) tagħti għajnuna lil 55,8 % tal-azjendi agrikoli tal-UE. L-għajnuna tingħata għal kull ettaru u hi mfassla biex tikkumpensa għal żvantaġġi eżistenti, eż. azjendi agrikoli f’żoni agrikoli bi produttività fqira fejn it-tnaqqis fl-attività b’rata mgħaġġla jista’ jipperikola l-vijabbiltà taż-żona. L-ispiża annwali ta’ din l-għajnuna hi madwar EUR 2000 miljun, li minnhom madwar 50 % huma ffinanzjati mill-Fondi tal-UE. (Sors: Nota ta’ Informazzjoni ECA/03/11) 2. Il-Qorti eżaminat jekk l-implimentazzjoni tal-iskema kinitx legali u regolari; jekk kinitx immonitorjata kif xieraq; jekk kienx hemm disponibbli informazzjoni rilevanti dwar l-impatt tagħha, u jekk kinitx qed tittieħed azzjoni fil-ħin sabiex jiġi rettifikat kwalunkwe nuqqas. 3. Il-Qorti rrakommandat li: (1) isir eżami komplut u approfondit tal-klassifikazzjoni eżistenti tal-LFAs kollha (implimentata bis-sħiħ), u (2) li l-Kummissjoni għandha tiżviluppa, b’kollaborazzjoni mill-qrib mal-Istati Membri, sett ta’ indikaturi iktar xierqa għall-identifikazzjoni tal-LFAs (implimentata f’xi aspetti). Il-Qorti aċċennat li: (3) informazzjoni soda dwar l-impatt tal-iskema għandha tkun disponibbli (implimentata bis-sħiħ), (4) li l-każijiet kollha ta’ kumpens eċċessiv sistematiku għandhom jiġu identifikati u li jittieħdu miżuri korrettivi (implimentata f’xi aspetti), u (5) "prattiki agrikoli tajbin" ikunu definiti b’mod ċar u verifikabbli (mhux relevanti skont il-qafas kurrenti). Il-Qorti rrakkomandat ukoll li l-Kummissjoni għandha: (6) tiżviluppa inventarju ta’ prattiki reġjonali/lokali eżistenti li huma relatati sabiex ikunu speċifikati l-kundizzjonijiet tal-biedja (implimentata fil-biċċa l-kbira tal-aspetti), (7) tagħti gwida sħiħa lill-Istati Membri dwar ir-rekwiżiti ta’ sistema ta’ kontroll effettiva (mhux relevanti skont il-qafas kurrenti), (8) tiżgura li l-kontrolli mwettqa huma effettivi (evidenza insuffiċjenti [1]), (9) tiżgura li l-Istati Membri jikkonformaw mal-prinċipji tal-kontabilità ġeneralment aċċettati (evidenza insuffiċjenti [2]), (10) tiżgura li l-Istati Membri jikkonformaw mal-obbligu li jippreżentaw data kompluta fil-ħin opportun (implimentata f’xi aspetti), u (11) tiddefinixxi indikaturi relevanti sabiex tiżgura li tista’ tiġi mmonitorjata (evidenza insuffiċjenti [2]). 4. Ir-rakkomandazzjonijiet tal-Qorti kienu indirizzati bis-sħiħ f’żewġ każijiet (1 u 3), indirizzati fil-biċċa l-kbira tal-aspetti f’żewġ każijiet (6 u 10) u indirizzati f’xi aspetti f’żewġ każijiet (2 u 4). Żewġ każijiet ma kinux applikabbli taħt il-qafas kurrenti revedut (5 u 7), fi tliet każijiet (8, 9 u 11) il-Kummissjoni pprovdiet evidenza insuffiċjenti jew ma kien hemm ebda valutazzjoni finali mill-awdituri tal-Qorti minħabba l-limitazzjonijiet fl-ambitu tal-verifika. Ara l-Anness I għall-implimentazzjoni. 5. Il-paragrafi li ġejjin jiffukaw fuq il-punti prinċipali mis-segwitu tal-Qorti. KLASSIFIKAZZJONI TAL-LFAS 6. Ir-Rapport Speċjali tal-Qorti dwar l-LFA kien ippubblikat fl-2003 u identifika li l-Istati Membri użaw firxa wiesgħa ta’ indikaturi biex jiddeterminaw jekk iż-żoni humiex żvantaġġati, li jista’ jkun li wasslu għal disparitajiet fit-trattament tal-benefiċjarji. 7. Ir-Regolament tal-Kunsill (KE) Nru 1698/2005 dwar appoġġ għall-iżvilupp rurali mill-Fond Agrikolu Ewropew għall-Iżvilupp Rurali [3], ipprovda definizzjoni iktar stretta għall-klassifikazzjoni tal-LFAs. Madankollu, minħabba li din id-definizzjoni ma daħlitx fis-seħħ, il-Kunsill iddeċieda li jżomm is-sistema preċedenti tal-LFA u qabbad lill-Kummissjoni ssegwi l-proċess tar-reviżjoni bil-pjan li tiġi introdotta sistema ġdida fl-2010. Madankollu, fl-2010 ma ġiet introdotta ebda sistema ġdida għalhekk id-determinazzjoni tal-LFA għadha milquta min-nuqqasijiet identifikati mill-Qorti fl-2003. Kumpens eċċessiv / Definizzjoni tar-reġjuni 8. Ir-rakkomandazzjoni biex jiġi eżaminat kemm hu possibbli li pagamenti ta’ kumpens eċċessiv jiġu identifikati u mwarrba kienet indirizzata biss f’xi aspetti. L-Istati Membri ma baqgħalhomx l-obbligu li jiżguraw li għarfien espert xieraq jingħata minn korpi jew servizzi funzjonalment indipendenti minn dawk li jagħmlu l-kalkoli tal-pagamenti, sabiex jikkonfermaw il-preċiżjoni tal-pagamenti, kif inhu obbligatorju għal miżuri oħra tal-iżvilupp rurali. 9. F’Ottubru 2011 il-Kummissjoni ppreżentat il-proposta legali tagħha għall-perjodu ġdid ta’ programmazzjoni għall-iżvilupp rurali 2014-2020 li fiha definizzjoni ġdida ta’ LFA bbażata fuq il-kriterji bijofiżiċi u obbligu li tiżgura li l-għarfien espert xieraq jingħata minn korpi jew servizzi li huma funzjonalment indipendenti minn dawk li jikkalkulaw il-pagamenti. PRATTIKI AGRIKOLI TAJBIN 10. Fir-rigward tad-definizzjoni tal-"prattiki agrikoli tajbin [4]", ir-Regolament (KE) Nru 1698/2005 ma għadux jagħmel referenza għal dan ir-rekwiżit, bħala obbligu għall-bdiewa. Minflok, wara r-riforma tal-PAK 2003, il-bdiewa għandhom jirrispettaw l-obbligi tal-kundizzjonalità, li jinvolvu r-Rekwiżiti Statutorji tal-Ġestjoni (SMR) u l-Kundizzjonijiet Agrikoli u Ambjentali Tajbin (KAAT). Dawn jirrappreżentaw ir-rekwiżiti minimi biex jiġu rċevuti pagamenti LFA taħt il-qafas kurrenti. 11. Barra minn hekk, fi ħdan l-attivitajiet ta’ verifika finanzjarja annwali relatati mad-DAS, il-Qorti identifikat ripetutament li l-pagamenti LFA (il-pagamenti "żvantaġġ naturali" taħt il-miżuri kurrenti 211 u 212) kienu suxxettibbli għal żbalji. Is-sistemi ta’ kontrolli tal-Istati Membri huma soġġetti wkoll għall-attivitajiet DAS tal-Qorti, li fihom in-nuqqasijiet relatati mal-LFA ġew identifikati b’mod regolari. [1] L-eżerċizzju ta’ segwitu preżenti ma inkludiex żjarat lill-Istati Membri. [2] Ara n-nota 1 f’qiegħ il-paġna. [3] ĠU L 277, 21.10.2005, p. 1. [4] Il-qafas ta’ kundizzjonalità (GAEC flimkien ma’ SMR) hu b’mod ġenerali komparabbli mal-prattiki agrikoli tajbin. -------------------------------------------------- ANNESS III AGRIKOLTURA: GĦAJNUNA GĦALL-PRODUZZJONI TAL-QOTON 1. Ir-Rapport Speċjali Nru 13/2003 kien dwar l-għajnuna għall-produzzjoni tal-qoton. Fi ħdan l-UE l-qoton jikber kważi esklussivament fil-Greċja u Spanja. Wara l-ħsad, il-fibri jiġu sseparati minn maż-żerriegħa u l-materjal għall-iskart permezz ta’ proċess magħruf bħala ħalġ. L-UE tipproduċi madwar 1,6 miljun tunnellata ta’ qoton mhux maħluġ li jipproduċi madwar 0,5 miljun tunnellata ta’ fibri (qoton maħluġ). Dan il-livell ta’ produzzjoni jilħaq madwar 47 % tal-ħtiġijiet interni. L-importazzjonijiet li jidħlu fil-Komunità bla dazju u bla imposti jagħmlu tajjeb għall-bilanċ. (Sors: Nota ta' Informazzjoni ECA/03/020) 2. Fir-Rapport Speċjali tagħha, il-Qorti vvalutat il-monitoraġġ tal-operazzjoni tal-iskema fl-Istati Membri; jekk l-iskema kinitx mezz effiċjenti u effettiv li jipprovdi appoġġ għall-proċeduri tal-qoton; l-impatt tal-iskema fuq il-produzzjoni, il-kwalità tal-qoton prodott, produzzjoni alternattiva tal-uċuħ tar-raba’ u l-ambjent; l-affidabbiltà tas-sistema ta’ kontroll intern li topera fl-Istati Membri, u l-legalità u r-regolarità tal-pagamenti taħt ir-reġim. IR-RAKKOMANDAZZJONIJIET TAL-QORTI 3. Il-Qorti rrakkomandat li l-Kummissjoni tieħu l-opportunità mir-riforma proposta sabiex tindirizza d-dgħufijiet fir-reġim, b’mod partikolari: (1) tikkunsidra l-ġibda relattiva tal-għajnuna għall-qoton u l-effett tal-għajnuna fuq il-kwantitajiet prodotti (implimentata bis-sħiħ), (2) tqis l-inkorporazzjoni ta’ mekkaniżmu li jiżgura newtralità tal-baġit (implimentata bis-sħiħ), (3) teżamina l-arranġamenti finanzjarji tal-ħalleġin (implimentata bis-sħiħ), (4) teżamina l-effettività tal-inċentiv offrut sabiex titjieb il-kwalità tal-qoton prodott (implimentata fil-biċċa l-kbira tal-aspetti), (5) tikseb data dwar l-impatt negattiv tal-produzzjoni tal-qoton fuq l-ambjent (implimentata fil-biċċa l-kbira tal-aspetti), u (6) tiżgura li l-kontrolli jkunu trasparenti, ibbażati sew u applikati b’mod konsistenti (implimentata fil-biċċa l-kbira tal-aspetti). 4. Is-segwitu tal-Qorti sab li l-Kummissjoni implimentat is-sitt rakkomandazzjonijiet kollha, l-ewwel tlieta bis-sħiħ u t-tlieta l-oħra fil-biċċa l-kbira tal-aspetti. Ara l-Anness I għall-implimentazzjoni. 5. Il-paragrafi li ġejjin jiffukaw fuq il-punti prinċipali mis-segwitu tal-Qorti. IR-RIFORMA TAL-ISKEMA 6. Sa mir-Rapport Speċjali tal-Qorti dwar l-għajnuna għall-produzzjoni fl-2003, l-għajnuna tal-UE għall-qoton ġiet riformata sostanzjalment, u r-riformi introduċew bidliet importanti għall-iskema ta’ appoġġ għall-qoton, b’mod partikolari l-inklużjoni parzjali tagħha fl-Iskema ta’ Pagament Uniku (SPU) u l-introduzzjoni tal-għajnuna għar-ristrutturar għall-industrija tal-ħalġ. Fiż-żmien tal-verifika preċedenti tal-Qorti, l-appoġġ tħallas lill-ħallieġa u b’hekk dawk li jkabbru l-qoton ibbenefikaw biss indirettament. Fl-2006 l-għajnuna għall-produzzjoni ġiet abolita u dawk li jkabbru l-qoton irċevew l-intitolamenti għall-pagamenti SPU li jikkorrispondu għal 65 % tal-appoġġ preċedenti. Barra minn hekk, pagament speċifiku ġdid skont l-uċuħ tar-raba’ ġie introdott fejn 35 % tal-appoġġ oriġinali jitħallas lil kull bidwi li jkabbar il-qoton. Mill-2008, il-programmi nazzjonali tar-ristrutturar huma ffinanzjati mill-baġit tal-UE sabiex jiffaċilitaw ir-ristrutturar fl-industrija tal-ħalġ tal-qoton u sabiex itejbu l-kwalità u l-kummerċjalizzazzjoni tal-qoton prodott. 7. Għalkemm il-Kummissjoni indirizzat il-biċċa l-kbira tal-kwistjonijiet għad hemm il-ħtieġa li: timmonitorja iktar ir-ristrutturar tal-industriji tal-ħalġ fl-Istati tal-produzzjoni prinċipali (Spanja, Greċja) – ara r-rakkomandazzjoni 3 hawn fuq, timmonitorja l-effettività tal-miżura tal-kwalità introdotta wara r-riforma, ibbażata fuq l-Artikolu 69 tar-Regolament (KE) Nru 1782/2003 [1] (Spanja) - ara r-rakkomandazzjoni 4 hawn fuq, issegwi l-issodisfar tar-rekwiżiti ambjentali – ara r-rakkomandazzjoni 5 hawn fuq, tiżgura l-monitoraġġ tal-applikazzjoni korretta tal-kontrolli, li jikkonċernaw ukoll il-produzzjoni tal-qoton fil-qafas tal-iskema riformata ta’ għajnuna għall-qoton (għajnuna għall-qasam tal-qoton u l-SPU) fl-Istati Membri – ara r-rakkomandazzjoni 6 hawn fuq. [1] Ir-Regolament tal-Kunsill (KE) Nru 1782/2003 tad- 29 ta’ Settembru 2003 li jistabbilixxi regoli komuni għal skemi diretti ta’ appoġġ fi ħdan il-politika agrikola komuni u li jistabbilixxi ċerti skemi ta’ appoġġ għall-bdiewa u li jemenda r-Regolamenti (KEE) Nru 2019/93, (KE) Nru 1452/2001, (KE) Nru 1453/2001, (KE) Nru 1454/2001, (KE) Nru 1868/94, (KE) Nru 1251/1999, (KE) Nru 1254/1999, (KE) Nru 1673/2000, (KE) Nru 2358/71 u (KE) Nru 2529/2001 (ĠU L 270, 21.10.2003, p.1). -------------------------------------------------- ANNESS IV AGRIKOLTURA: IS-SOSTENIBILITÀ U L-ĠESTJONI TAL-KUMMISSJONI TAL-PROĠETTI LIFE-NATURA 1. Ir-Rapport Speċjali Nru 11/2009 kien dwar is-sostenibilità u l-ġestjoni tal-Kummissjoni tal-proġetti tal-LIFE-Natura. ‘F’dan ir-Rapport Speċjali l-Qorti Ewropea tal-Awdituri tivvaluta l-effettività tal-ġestjoni tal-Kummissjoni Ewropea tal-għotjiet imħallsa lill-proġetti tal-LIFE-Natura fir-rigward tas-sostenibilità tar-riżultati tagħhom. LIFE-Natura, komponent tal-LIFE, jikkofinanzja proġetti fl-Istati Membri, prinċipalment b’relazzjoni ma’ siti tan-Natura 2000, favur il-konservazzjoni ta’ speċi u abitati (ħabitats). (Sors: Nota ta’ Informazzjoni ECA/09/49) 2. Il-Qorti eżaminat jekk il-proċess ta’ selezzjoni revedut tax prijorità lill-proġetti li offrew l-ogħla aspettattiva għas-sostenibilità; jekk il-proġetti kinux implimentati u mmonitorjati b’mod adegwat; jekk il-Kummissjoni assiguratx it-tixrid b'mod xieraq tal-informazzjoni fuq ir-riżultati tal-proġetti u t-tagħlimiet meħuda, u jekk twettaqx is-segwitu tal-proġetti, jew ġewx eżaminati r-riżultati tagħhom fuq terminu ta’ żmien twil. 3. Il-Qorti rrakkomandat li l-Kummissjoni għandha: (1) teżamina l-mudell ta’ selezzjoni tagħha (implimentata bis-sħiħ), (2) tagħti prijorità lill-proposti tal-proġetti LIFE-Natura permezz tal-mudell ta’ selezzjoni (implimentata f’xi aspetti), u (3) tikkunsidra modi possibbli biex il-proċedura tas-selezzjoni tiqsar (implimentata fil-biċċa l-kbira tal-aspetti). Irrakkomandat ukoll li l-Kummissjoni għandha: (4) ittejjeb il-monitoraġġ tal-proġett (implimentata bis-sħiħ) (5) tiżviluppa indikaturi u kriterji xierqa (implimentata bis-sħiħ). Fir-rigward tal-komunikazzjoni, il-Qorti tirrakkomanda li l-Kummissjoni għandha: (6) tirrevedi l-istrateġija, l-attivitajiet u l-għodod ta’ komunikazzjoni tagħha (implimentata bis-sħiħ), u (7) titlob lill-benefiċjarji jagħtu aktar dettalji tekniċi dwar il-metodi użati, it-tagħlimiet meħuda u l-aħjar prattiċi (implimentata bis-sħiħ). Tirrakkomanda wkoll li: (8) il-ftehimiet ta’ għotjiet għandhom jimpenjaw lill-benefiċjarji biex isostnu r-riżultati tal-proġett għal perijodu minimu wara tmiem il-proġett (mhux implimentata), (9) l-introduzzjoni ta’ skema ta’ segwitu għall-finanzjament ta’ wara l-LIFE għandha titqies mill-Kummissjoni (implimentata f’xi aspetti). 4. Ħamsa mid-disa’ rakkomandazzjonijiet kienu implimentati bis-sħiħ (1, u 4-7), inklużi dawk relatati mar-reviżjoni tal-mudelli ta’ selezzjoni, l-implimentazzjoni tal-proġetti (monitoraġġ, indikaturi, kriterji) u t-tixrid ta’ riżultati. Waħda kienet implimentata fil-biċċa l-kbira tal-aspetti (3), tnejn f’xi aspetti (2 u 9) u waħda ma kinitx implimentata (8). Ara l-Anness I għall-implimentazzjoni. 5. Il-paragrafi li ġejjin jiffukaw fuq il-punti prinċipali mis-segwitu tal-Qorti. PROĊEDURA TA’ SELEZZJONI 6. Il-Kummissjoni aċċettat li teżamina l-proċedura ta’ selezzjoni sabiex tqassarha u tagħmel il-kriterju tas-sostenibilità iktar viżibbli għall-komponent tan-Natura u l-Bijodiversità. Il-gwida ta’ evalwazzjoni kienet ifformulata mill-ġdid u ġew stabbiliti żewġ proċeduri separati (Ambjent-Natura). Madankollu, il-kriterju għas-"sostenibilità" għadu inkluż bħala sottokriterju tal-"Kontribuzzjoni għall-objettivi ġenerali tal-Life+" mingħajr ippeżar separat. Għalhekk il-Kummissjoni għadha trid tagħti definizzjoni ta’ kriterju separat ta’ selezzjoni għas-sostenibilità. IMPLIMENTAZZJONI TA’ PROĠETTI 7. Il-Kummissjoni introduċiet sezzjoni fil-formola tal-evalwazzjoni tal-proġetti intitolata "Evalwazzjoni tar-riżultati tal-proġetti" sabiex ittejjeb il-monitoraġġ tal-proġetti. Rekwiżiti iktar stretti ġew miżjuda wkoll għad-"Dispożizzjonijiet Komuni u Linji gwida għall-applikanti" fir-rigward tal-pjanijiet ta’ ġestjoni. Fir-rigward tal-indikaturi, il-Kummissjoni pproponiet li r-regolament LIFE li jmiss kellu jinkludi sett komprensiv ta’ indikaturi. TIXRID TAL-GĦARFIEN MIKSUB 8. L-obbligu ġejjieni tal-benefiċjarji għan-netwerk hu li jsir titjib fit-tixrid tar-riżultati tal-proġetti. Sommarji aġġornati tal-proġetti ttellgħu wkoll fuq l-Internet. AMMINISTRAZZJONI TAR-RIŻULTATI TAL-PROĠETTI GĦAL TERMINU TA’ ŻMIEN TWIL 9. Qed tiġi introdotta skema ta’ segwitu għall-"finanzjament ta’ wara l-LIFE". Il-Kummissjoni ħolqot metodoloġija għal monitoraġġ ex-post tal-LIFE għal mill-anqas 15-il proġett LIFE Natura kull sena. Madankollu, wara li s-servizz legali tal-Kummissjoni ta opinjoni negattiva, għadha ma ġietx indirizzata r-rakkomandazzjoni li timpenja lill-benefiċjarji sabiex isostnu r-riżultati tal-proġetti (minimu ta’ ħames snin wara tmiem il-proġett). -------------------------------------------------- ANNESS V ENERĠIJA: ENERĠIJA INTELLIĠENTI 2003-2006 1. Ir-Rapport Speċjali Nru 7/2008 dwar l-Enerġija Intelliġenti 2003-2006. "Il-Programm EIE (Enerġija Intelliġenti għall-Ewropa) għall-2003-2006 kellu baġit ta’ 250 miljun euro biex jippromwovi l-effiċjenza fl-użu tal-enerġija, l-użu ta’ sorsi tal-enerġija rinnovabbli u d-diversifikazzjoni tal-enerġija. Dan intuża biex isostni kważi 450 proġett li kienu jinvolvu aktar minn 1700 korp. Il-programm ippromwova skambji tal-esperjenzi u ta’ għarfien, aktar milli l-iżvilupp ta' teknoloġija ġdida". (Sors: Nota ta’ Informazzjoni ECA/08/18) 2. Il-Qorti eżaminat kif il-Kummissjoni allokat il-fondi tal-EIE; kif il-Kummissjoni mmonitorjat u evalwat il-programm; x’kienu l-ispejjeż amministrattivi tal-programm, u x’differenza għamlet l-aġenzija eżekuttiva għall-amministrazzjoni tal-programm. 3. Il-Qorti rrakkomandat li: (1) proposti għall-programm għandhom ikunu bbażati fuq mudell espliċitu ta’ politika u jirriflettu r-rabta mistennija bejn in-nefqa, il-prodott u l-impatt (implimentata fil-biċċa l-kbira tal-aspetti), (2) monitoraġġ għandu jħares lil hinn mill-proġetti individwali u jgħin fl-iffurmar ta’ opinjoni dwar programm fit-totalità tiegħu (implimentata fil-biċċa l-kbira tal-aspetti), (3) evalwazzjoni ta’ programmi ssir b'mod li l-utilità tilħaq il-massimu tagħha (implimentata f’xi aspetti), u (4) reġistrazzjoni u analiżi iktar sistematiċi ta’ informazzjoni tal-ispiża amministrattiva ta’ programmi għandhom ikunu disponibbli (implimentata fil-biċċa l-kbira tal-aspetti). 4. L-eżami sab li ġew implimentati tliet rakkomandazzjonijiet fil-biċċa l-kbira tal-aspetti (1, 2 u 4) u waħda f’xi aspetti (3). Ara l-Anness I għall-implimentazzjoni. 5. Il-paragrafi li ġejjin jiffukaw fuq il-punti prinċipali mis-segwitu tal-Qorti. RABTIET BEJN IN-NEFQA, IL-PRODOTTI U L-IMPATTI TAL-PROGRAMM 6. Fir-risposti tiegħu għar-Rapport Speċjali, dak li kien qed jiġi vverifikat aċċetta li kien meħtieġ mudell espliċitu tal-politika li jirrifletti r-rabta bejn in-nefqa, il-prodott u l-impatt għall-EIE. Tqies, madankollu, li mudell ta’ politika bħal dan eżista għal kull qasam ta’ intervent tal-Kummissjoni u li għalhekk l-ebda azzjoni addizzjonali ma kienet neċessarja. 7. L-eżami madankollu sab li l-Kummissjoni u l-Aġenzija Eżekuttiva għall-Kompetittività u l-Innovazzjoni (EACI) introduċew sistema mtejba ta’ indikaturi sabiex jitkejjel l-impatt ġenerali tal-programm, azzjonijiet iffinanzjati huma iktar iffukati u saret analiżi iktar approfondita tal-ħtiġijiet għall-oqsma ta’ intervent ewlenin. Madankollu, il-prijoritizzazzjoni ta’ azzjonijiet iffinanzjati tirrikjedi l-attenzjoni, u r-rabta bejn in-nefqa, il-prodott u l-impatt fil-livell tal-oqsma ta’ intervent EIE II ewlenin tibqa’ diffiċli biex tiġi stabbilita. MONITORAĠĠ IMTEJJEB U ARRANĠAMENTI TAL-EVALWAZZJONI 8. Il-Kummissjoni impenjat lilha nfisha li timplimenta parzjalment din ir-rakkomandazzjoni dwar it-titjib tal-monitoraġġ u l-evalwazzjoni tal-programm u l-użu tar-riżultati ta’ evalwazzjoni meta jiġu ppjanati attivitajiet fil-ġejjieni. Madankollu, il-monitoraġġ u l-evalwazzjoni tal-programmi ma jiffaċilitawx il-kejl tal-impatt tal-programm: eż. ir-rapporti ta’ implimentazzjoni annwali, disponibbli għall-2008 sal-2010, ma pprovdewx informazzjoni fir-rigward tar-riżultati jew l-impatt tal-programm (jew tal-proġetti). Evalwazzjonijiet tal-programm isiru skont ir-rekwiżiti regolatorji, imma seta’ jsir aktar użu mill-evalwazzjonijiet "lonġitudinali". Monitoraġġ sistematiku tal-ispejjeż amministrattivi tal-programmi 9. L-eżami tas-segwitu indika li l-Kummissjoni kienet esplorat modi biex tnaqqas il-piż amministrattiv kemm għall-aġenzija ta’ implimentazzjoni u kemm għall-benefiċjarji. Il-Kummissjoni u l-EACI introduċew miżuri ta’ simplifikazzjoni multipli bil-għan li jitnaqqsu l-ispejjeż amministrattivi u speċjalment il-piż amministrattiv għall-benefiċjarji. Il-Qorti kkonkludiet li, filwaqt li fil-biċċa l-kbira tal-każijiet mhuwiex possibbli li jiġi kkwantifikat il-gwadann ta’ flus jew ħin, il-miżuri aktarx li jirriżultaw f’effiċjenzi. -------------------------------------------------- ANNESS VI AZZJONIJIET ESTERNI: EFFETTIVITÀ TAL-GĦAJNUNA TEKNIKA GĦALL-PAJJIŻI LI QED JIŻVILUPPAW 1. Ir-Rapport Speċjali Nru 6/2007 kien dwar l-effettività tal-għajnuna teknika fil-kuntest tal-iżvilupp tal-ħila. "L-għajnuna teknika hija riżorsa użata f’ħafna proġetti ta’ żvilupp u fi programmi ta’ tipi differenti u tista’ tkun definita bħala "esperti kkuntrattati għat-trasferiment tal-għerf u l-ħiliet u l-ħolqien u t-tisħiħ tal-istituzzjonijiet". Fi snin reċenti, ġiet użata aktar u aktar biex issostni l-iżvilupp tal-ħila tas-servizzi tal-gvern ċentrali u lokali f’pajjiżi benefiċjarji, f’oqsma bħall-ġestjoni tal-finanzi pubbliċi, is-saħħa u l-edukazzjoni, fost oħrajn. Din il-bidla fil-fokus lejn it-tħaddim ta’ servizzi tal-gvern kienet ir-riżultat ta’ kuxjenza li dejjem kienet qiegħda tikber fost id-donaturi, inkluża l-Unjoni Ewropea, tal-fatt li n-nuqqas ta’ ħila istituzzjonali huwa xkiel fundamentali għall-iżvilupp sostenibbli". (Sors: Nota ta’ Informazzjoni ECA/07/32) 2. Il-Qorti eżaminat kif il-Kummissjoni żgurat li l-għajnuna teknika kkontribwixxiet għal żvilupp tal-ħila istituzzjonali f’pajjiżi benefiċjarji. Għamlet dan permezz ta’ evalwazzjoni tal-approċċ tal-Kummissjoni lejn żvilupp tal-ħila u l-użu ta’ għajnuna teknika, u tal-amministrazzjoni tagħha fit-tfassil u l-implimentazzjoni ta’ attivitajiet ta’ għajnuna teknika fi ħdan il-proġetti ta’ żvilupp tal-ħila. 3. Il-Qorti rrakkomandat li l-Kummissjoni għandha: (1) Fid-Dokumenti tagħha ta’ Strateġija għall-Pajjiż, tagħmel analiżi komprensiva u strutturata dwar in-nuqqasijiet fil-ħila istituzzjonali eżistenti u dwar il-ħtiġijiet tal-iżvilupp tal-ħila (evidenza insuffiċjenti), u (2) tiżviluppa linji gwida dwar l-għajnuna teknika (implimentata bis-sħiħ). Il-Qorti aċċennat li: (3) it-tfassil ta’ proġetti tal-iżvilupp tal-ħila għandu jittejjeb (implimentata f’xi aspetti), (4) il-proċeduri li jmexxu tħejjija tal-proġett u l-fażi ta’ tnedija għandhom ikunu reveduti (implimentata fil-biċċa l-kbira tal-aspetti), (5) flimkien mal-kriterji tal-evalwazzjoni (implimentata fil-biċċa l-kbira tal-aspetti), (6) aktar alternattivi għandhom ikunu kkunsidrati rigward possibiltajiet ta’ akkwist (implimentata bis-sħiħ). Finalment, skont l-impenji tad-Dikjarazzjoni ta’ Pariġi, il-Qorti rrakkomandat li l-Kummissjoni għandha: (7) iżżid l-użu tagħha ta’ għajnuna teknika permezz ta’ programmi kkoordinati (implimentata fil-biċċa l-kbira tal-aspetti), li (8) għandha tkun ivvalutati b’mod sistematiku (implimentata f’xi aspetti). 4. Il-Kummissjoni implimentat żewġ rakkomandazzjonijiet bis-sħiħ (2 u 6) u tlieta fil-biċċa l-kbira tal-aspetti (4, 5 u 7) u tnejn f’xi aspetti (3 u 8). F’każ wieħed (Rakkomandazzjoni 1, relatata mal-ħtieġa għal analiżi komprensiva u strutturata), l-evidenza kienet insuffiċjenti sabiex tikkonkludi dwar l-implimentazzjoni tagħha. Ara l-Anness I għall-implimentazzjoni. 5. Il-paragrafi li ġejjin jiffukaw fuq il-punti prinċipali mis-segwitu tal-Qorti. ŻVILUPP TAL-ĦILA 6. Sussegwentament għall-pubblikazzjoni tar-RS 6/2007 il-Kummissjoni għamlet sforzi maġġuri sabiex tirriforma l-approċċ tagħha għal Kooperazzjoni Teknika (KT [1]) billi adottat u implimentat l-"Istrateġija ta’ Qafas". Din l-istrateġija hija parti mill-azzjoni usa’ tal-UE sabiex tiġi implimentata d-Dikjarazzjoni ta’ Pariġi dwar l-Effettività tal-Għajnuna u l-għan tagħha hu li ttejjeb l-effettività tal-għajnuna tal-UE fir-rigward tal-iżvilupp tal-ħila. L-istrateġija indirizzat u inkorporat il-maġġoranza tar-rakkomandazzjonijiet tal-Qorti. 7. Fil-livell ta’ strateġija, il-Kummissjoni infurmat lill-Qorti li l-linji gwida ġodda tal-ipprogrammar għall-azzjonijiet esterni tal-UE għall-perjodu 2014-2020 qed jiġu mħejjija bħalissa, li se jenfasizzaw il-kwistjoni tal-iżvilupp tal-ħila. Il-kwistjoni għandha tiġi indirizzata wkoll fil-linji gwida tal-ġejjieni dwar l-Appoġġ għall-Baġit. 8. Fil-livell ta’ intervent, ir-riforma introduċiet għadd ta’ prinċipji ta’ gwida u linji gwida dettaljati u għodod relatati mad-dispożizzjoni tal-Kooperazzjoni Teknika, inklużi l-kriterji tal-kwalità li wkoll se jintużaw għall-monitoraġġ u l-evalwazzjoni tal-attivitajiet. 9. Analiżi tal-Kummissjoni dwar id-data disponibbli fir-rigward tal-ewwel sena u nofs minn mindu ġew implimentati dawn il-linji gwida turi li tnejn minn tliet operazzjonijiet li huma evalwati għar-relevanza għall-KT huma meqjusa konformi mal-kriterji ta’ riforma tal-kwalità għall-KT. Madankollu, għal madwar 20 % tal-proġetti l-komponent tal-KT mhuwiex evalwat, u l-grilja ta’ valutazzjoni tal-kwalità għall-KT hi użata biss għal wieħed minn kull żewġ proġetti relevanti tal-KT. Dan għalhekk jagħti lok għal titjib fir-rigward tal-livell reali ta’ implimentazzjoni ta’ għodod u linji gwida varji u l-kriterji tal-kwalità u fir-rigward tal-livell tar-rappurtar fuqhom, b’mod partikolari fil-livell ta’ pajjiż. VALUTAZZJONI SISTEMATIKA TA’ GĦAJNUNA TEKNIKA 10. Għalkemm il-Kummissjoni tqis li l-valutazzjoni tal-prestazzjoni tal-esperti u l-kumpaniji li jagħtu għajnuna teknika jistgħu jkunu utli biex jinfurmaw evalwazzjonijiet tas-sejħiet għall-offerti, id-diffikultajiet li jqumu mill-ħtieġa li tiġi mħarsa d-data personali wasslu sabiex il-Kummissjoni tiddeċiedi kontra t-twaqqif ta’ evalwazzjoni sistematika tal-prestazzjoni individwali tal-konsulenti. Għalhekk, il-Qorti kkonkludiet li evalwazzjoni infurmata sew u l-għażla ta’ għajnuna teknika jibqgħu diffiċli. [1] Filwaqt li l-Kooperazzjoni Teknika (KT) tirreferi għal varjetà ta’ azzjonijiet immirati lejn it-tisħiħ tal-ħila individwali u organizzazzjonali, l-Assistenza Teknika (AT) tirreferi għall-persunal involut fl-implimentazzjoni u ġestjoni tas-servizzi tal-KT. -------------------------------------------------- ANNESS VII AZZJONIJIET ESTERNI: INVOLVIMENT TA’ ATTURI MHUX TAL-ISTAT (STATALI) FIL-KOOPERAZZJONI GĦALL-IŻVILUPP TAL-KE 1. Ir-Rapport Speċjali 4/2009 kien dwar l-involviment ta’ Atturi mhux tal-Istat (Statali) fil-Kooperazzjoni għall-Iżvilupp tal-KE. "Atturi mhux tal-Istat (Statali) qed ikunu dejjem iktar importanti fil-kooperazzjoni għall-iżvilupp. It-terminu atturi mhux tal-Istat (Statali) (NSAs) ikopri l-aspetti kollha tas-soċjetà li ma jiffurmawx parti mis-settur privat jew l-Istat. Fil-qasam tal-kooperazzjoni għall-iżvilupp, atturi mhux tal-Istat jinkludu organizzazzjonijiet mhux governattivi (NGOs) u wkoll organizzazzjonijiet ibbażati fil-komunità, assoċjazzjonijiet ta’ bdiewa, assoċjazzjonijiet ta’ kummerċ jew professjonali, gruppi ambjentali, universitajiet, trade unions, kmamar tal-kummerċ, u fondazzjonijiet kif ukoll knejjes jew gruppi ta’ twemmin. It-terminu "atturi mhux tal-Istat" huwa ħafna drabi użat bħala sinonimu ta’ organizzazzjonijiet tas-soċjetà ċivili, u huwa f’dak is-sens li jintuża fir-rapport". (Sors: Nota ta’ Informazzjoni ECA/09/23) 2. Il-Qorti vvalutat jekk il-Kummissjoni żguratx b’mod adegwat li l-NSAs huma involuti b’mod effettiv fil-proċess tal-kooperazzjoni tal-iżvilupp; jekk kellhiex sistemi ta’ ġestjoni b’mod effiċjenti sabiex tiżgura li l-attivitajiet implimentati mill-NSAs kinux relevanti u probabbli li jipproduċu r-riżultati intenzjonati, u jekk żguratx b’mod adegwat il-provvista ta’ żvilupp tal-kapaċitajiet lil NSAs. 3. Il-Qorti rrakkomandat li l-Kummissjoni għandha: (1) issaħħaħ u tipprovdi gwida akbar dwar il-proċeduri tagħha għall-involviment tal-NSAs fil-proċess ta’ kooperazzjoni għall-iżvilupp (implimentata bis-sħiħ), (2) tkompli l-miżuri diġà mibdija sabiex ittejjeb il-proċedura tas-sejħa għal proposti (implimentata fil-biċċa l-kbira tal-aspetti), (3) ittejjeb l-immirar ta’ monitoraġġ u appoġġ minn delegazzjonijiet (implimentata fil-biċċa l-kbira tal-aspetti), (4) tiżgura gwida suffiċjenti kemm għad-Delegazzjoni u kif ukoll għall-persunal tal-NSA dwar l-indikaturi tal-prestazzjoni (implimentata fil-biċċa l-kbira tal-aspetti), (5) ittejjeb is-sostenibilità (tikkunsidra li tuża taħlita ta’ strumenti u mhux biss proġetti) meta taħdem mal-NSAs (implimentata fil-biċċa l-kbira tal-aspetti), (6) tiżviluppa strateġija għall-iżvilupp tal-kapaċitajiet ta’ NSAs f’pajjiżi Asjatiċi u tal-Amerika Latina (ALA) u terġa’ tikkunsidra in-nuqqas ta’ qbil fl-approċċ bħal dak li hemm bejn il-pajjiżi-AKP (tal-Afrika, il-Karibew u l-Paċifku) u l-pajjiżi ALA (implimentata fil-biċċa l-kbira tal-aspetti), u (7) teżamina modi addizzjonali ta’ kif twassal l-għanijiet tal-politika tal-iżvilupp tal-kapaċitajiet bħall-użu ta’ ftehimiet ta’ sħubija, finanzjament ta’ multi-donaturi, u konċessjonijiet kumulattivi sabiex tilħaq aħjar lill-organizzazzjonijiet lokali (implimentata fil-biċċa l-kbira tal-aspetti). 4. Il-Kummissjoni implimentat bis-sħiħ l-ewwel rakkomandazzjoni sabiex tagħmel iktar sforzi biex issaħħaħ l-involviment tal-NSAs relevanti u implimentat is-sitt rakommandazzjonijiet l-oħra kollha fil-biċċa l-kbira tal-aspetti. Ara l-Anness I għall-implimentazzjoni. 5. Il-paragrafi li ġejjin jiffukaw fuq il-punti prinċipali mis-segwitu tal-Qorti. GWIDA DWAR L-INVOLVIMENT TAL-NSAS FIL-PROĊESS TAL-KOOPERAZZJONI 6. Minn meta ġie ppubblikat ir-Rapport Speċjali, il-Kummissjoni ħadet inizjattivi varji sabiex issaħħaħ l-involviment tal-NSAs fil-kooperazzjoni esterna tal-UE permezz ta’ kuntratti li jimplimentaw l-għajnuna għall-iżvilupp tal-UE. Inizjattiva ewlenija kienet l-organizzazzjoni, minn Marzu 2010 sa Mejju 2011, tad-"djalogu strutturat" li ġab flimkien lill-partijiet interessati prinċipali fil-politika Ewropea tal-iżvilupp. 7. Fl-istess żmien tad-djalogu, il-Kummissjoni waqqfet il-Ħelpdesk għas-Soċjetà Ċivili (CISOCH) bħala punt ta’ aċċess ċentrali għas-soċjetà ċivili li taġixxi fl-għajnuna tal-iżvilupp. Permezz tal-CISOCH, issa hemm disponibbli għodda ta’ tagħlim elettroniku għall-NSAs u l-persunal tal-UE. PROĊEDURA MTEJBA GĦAS-SEJĦA TAL-PROPOSTI 8. Mill-2009, il-Kummissjoni żviluppat aktar id-database tar-Reġistrazzjoni Onlajn tad-Data tal-Applikanti Potenzjali (PADOR) li fiha l-applikanti potenzjali tas-sejħiet għal proposti. L-atturi mhux Statali u l-amministrazzjonijiet pubbliċi, inklużi l-awtoritajiet lokali, issa jirreġistraw lilhom infushom u jaġġornaw id-data tagħhom stess. Id-"djalogu strutturat" irriżulta partikolarment fi 12-il suġġeriment sabiex is-sistema tas-sejħa għal proposti tkun iktar effettiva jew biex jiġu introdotti metodi ta’ selezzjoni alternattivi fejn xieraq, bl-objettiv primarju ta’ għajnuna li tkun immirata b’mod aktar mgħaġġel u aħjar. Madankollu, l-approċċ ġdid jirrikjedi sforzi addizzjonali f’termini ta’ taħriġ, komunikazzjoni, koordinazzjoni, stħarriġ tal-NSAs u gwida. MONITORAĠĠ U APPOĠĠ MID-DELEGAZZJONIJIET TAL-UE 9. Il-Kummissjoni estendiet l-użu mid-delegazzjonijiet tal-UE tal-istħarriġiet li jiffukaw fuq l-atturi tas-soċjetà ċivili. Fiż-żmien ta’ dan is-segwitu (Diċembru 2011), il-Kummissjoni kienet qed tiżviluppa linji gwida u metodoloġiji biex tipprovdi appoġġ lid-delegazzjonijiet permezz tal-CISOCH. Madankollu, fil-pajjiżi msieħba, fejn is-sitwazzjoni politika tippermetti, id-delegazzjonijiet tal-UE jeħtieġu jiżviluppaw aktar l-istħarriġiet tagħhom tal-atturi tas-soċjetà ċivili. Jinħtieġu iktar sforzi biex jiġu inklużi iktar organizzazzjonijiet żgħar u lokali li jimplimentaw proġetti fl-ambitu tas-sistema ta’ monitoraġġ. GWIDA DWAR L-INDIKATURI TAL-PRESTAZZJONI 10. Bl-użu tal-indikaturi introdotti fir-Rapporti dwar il-Ġestjoni tal-Assistenza Esterna (EAMR) ippreżentati mid-delegazzjonijiet tal-UE, il-Kummissjoni fl-2011 bdiet tiġbor data dwar l-għadd ta’ attivitajiet tal-NSAs, li jirriflettu l-parteċipazzjoni tagħhom fl-ippjanar u l-implimentazzjoni tal-għajnuna tal-UE. Il-Kummissjoni bi ħsiebha b’dal-mod tibda segwitu regolari kwantitattiv u kwalitattiv tal-involviment tal-NSAs fil-pajjiżi msieħba. 11. Barra minn hekk, wara l-introduzzjoni tad-djalogu strutturat ġestit fil-Kwartieri Ġenerali tal-Kummissjoni, issa hemm proċess simili implimentat fid-delegazzjonijiet. ŻVILUPP TAL-KAPAĊITÀ TAL-NSAS 12. Il-Kummissjoni reċentament ħadet azzjoni biex ittejjeb il-ġestjoni finanzjarja u operazzjonali tal-għajnuna tal-UE li tingħata lill-NSAs. Madankollu, il-Kummissjoni teħtieġ tirrifletti iktar dwar l-istrateġiji biex tinvolvi lill-NSAs fl-istrumenti tal-baġit ġenerali u tas-setturi. Abbażi ta’ analiżi sistematika tad-data fir-Rapport ta’ Ġestjoni tal-Għajnuna Esterna, għandha tingħata definizzjoni tal-istrateġiji ġodda sabiex jitjiebu l-programmi ġeografiċi li għandhom jibqgħu s-sors ewlieni ta’ appoġġ lis-soċjetà ċivili fil-pajjiżi msieħba. 13. Madankollu, l-involviment sħiħ tal-NSAs fil-politika ta’ żvilupp tal-UE jibqa’ objettiv fuq perjodu ta’ żmien medju sa twil, li l-ilħuq tiegħu jiddependi fil-biċċa l-kbira mill-kuntest lokali. Anke jekk xi miri ewlenin diġà ntlaħqu, jeħtieġ ikun hemm titjib u jittieħdu passi ġodda sabiex ikun ikkonsolidat il-progress li jkun sar. 14. Sforzi u inizjattivi addizzjonali issa huma meħtieġa biex jiġu implimentati dawn l-istrateġiji b’mod effettiv, b’mod partikolari fil-pajjiżi Asjatiċi u tal-Amerika Latina. TITJIB TAS-SOSTENIBILITÀ BL-UŻU TA’ TAĦLITA TA’ STRUMENTI 15. Ir-riforma tas-sistema tas-sejħa għal proposti għad trid tiġi ffinalizzata biex tiġi operata "taħlita" ġdida ta’ strumenti. Il-Kummissjoni għandha testendi iktar l-eżami tal-proġetti magħluqa permezz tas-sistema ta’ Monitoraġġ Orjentat fuq ir-Riżultat. IPPJANAR U STRATEĠIJA 16. Il-Kummissjoni ħadet inizjattivi xierqa biex tadatta l-firxa tagħha ta’ strumenti finanzjarji għad-diversità u l-kumplessità tas-sitwazzjonijiet li ltaqgħet magħhom fil-pajjiżi riċevituri. L-emendi proposti jinsabu fid-direzzjoni t-tajba, imma l-Kummissjoni għad teħtieġ tiżgura l-implimentazzjoni effettiva tagħhom. -------------------------------------------------- ANNESS VIII AZZJONIJIET ESTERNI: ASSISTENZA TA’ QABEL L-ADEŻJONI LIT-TURKIJA 1. Ir-Rapport Speċjali 16/2009 kien dwar l-assistenza ta’ qabel l-adeżjoni lit-Turkija. Il-Qorti Ewropea tal-Awdituri vvalutat kemm il-Kummissjoni Ewropea ġestiet tajjeb l-assistenza finanzjarja ta’ qabel l-adeżjoni lit-Turkija. L-assistenza ta’ qabel l-adeżjoni tipprovdi finanzjament għall-implimentazzjoni ta’ proġetti mmirati għall-appoġġ tat-Turkija fl-isforzi tagħha sabiex jiġu ssodisfati l-kundizzjonijiet meħtieġa għall-adeżjoni mal-Unjoni Ewropea. (Sors: Nota ta’ Informazzjoni ECA/10/02) 2. Il-Qorti eżaminat jekk il-Kummissjoni Ewropea assiguratx li: l-assistenza tal-UE kienet diretta lejn il-proġetti li l-aktar iżidu l-valur fil-kisba tal-prijoritajiet tas-Sħubija tal-adeżjoni mal-UE; li s-sistema ta’ implimentazzjoni deċentralizzata rriżultat fil-kisba ta’ prodotti u objettivi tal-proġetti f’waqthom u li kellhom suċċess, u li kien hemm sistema effettiva ta’ monitoraġġ u ta’ evalwazzjoni tal-prestazzjoni. 3. Il-Qorti għamlet ir-rakkomandazzjonijiet li ġejjin għal miżuri korrettivi: li l-Kummissjoni għandha: (1) ittejjeb l-ipprogrammar (implimentata f’xi aspetti), (2) tiddetermina l-objettivi strateġiċi li għalihom l-assistenza finanzjarja tal-UE l-aktar iżżid il-valur (implimentata f’xi aspetti), (3) tiżviluppa iktar skali tal-ħin realistiċi għall-objettivi (implimentata fil-biċċa l-kbira tal-aspetti), (4) ittejjeb it-tfassil u l-implimentazzjoni tal-proġetti (implimentata fil-biċċa l-kbira tal-aspetti), u (5) tiżgura li l-prodotti tal-proġetti individwali jkunu mmonitorjati, abbażi ta’ objettivi ċari u indikaturi xierqa, sabiex tkun tista’ tintwera l-kontribuzzjoni tagħhom lejn il-kisba tal-objettivi strateġiċi (implimentata fil-biċċa l-kbira tal-aspetti). Barra minn hekk, il-Kummissjoni għandha: (6) tniedi evalwazzjoni tal-programm sħiħ tal-assistenza ta’ qabel l-adeżjoni lit-Turkija (implimentata fil-biċċa l-kbira tal-aspetti). 4. Il-Kummissjoni implimentat erba’ rakkomandazzjonijiet fil-biċċa l-kbira tal-aspetti (3, 4, 5 u 6) u żewġ rakkomandazzjonijiet (1 u 2) f’xi aspetti. Ara l-Anness I għall-implimentazzjoni. 5. Il-paragrafi li ġejjin jiffukaw fuq il-punti prinċipali mis-segwitu tal-Qorti. DETERMINAZZJONI TAL-OBJETTIVI STRATEĠIĊI TA’ PRIJORITÀ 6. Hekk kif is-Sħubija tal-Adeżjoni ma tipprovdix biżżejjed ċarezza dwar il-prijoritajiet li għandhom jiġu segwiti, id-Dokument ta’ Ippjanar Indikattiv Multiannwali (Dokument Indikattiv ta’ Ppjanar Multiannwali) (MIPD) issa hu d-dokument strateġiku ewlieni li jiggwida l-assistenza finanzjarja tal-IPA (Strument għall-Assistenza ta’ qabel l-Adeżjoni). L-MIPD 2011-2013 hu titjib fuq il-verżjoni vverifikata tal-2007 minħabba li jiffoka fuq is-sottosett ta’ prijoritajiet li għandhom jiġu ffinanzjati minn riżorsi limitati tal-IPA. Madankollu, l-MIPD għandu iktar potenzjal li jtejjeb il-finanzjament dirett tal-UE. Il-livell ta’ aggregazzjoni għadu jillimita l-mod kif jiġu definiti l-prijoritajiet ta’ finanzjament. Il-loġika ta’ intervent xorta waħda għadha ma tiżgurax jekk l-assistenza tal-UE hijiex diretta lejn il-proġetti li l-aktar iżidu l-valur fil-kisba tal-prijoritajiet. TITJIB TAD-DISINN U L-IMPLIMENTAZZJONI TAL-PROĠETTI 7. Il-Kummissjoni kompliet bl-inizjattivi sabiex ittejjeb it-tfassil u l-implimentazzjoni tal-proġetti mill-istituzzjonijiet Torok tas-sistema ta’ implimentazzjoni deċentralizzata tal-UE. Il-miżuri inkludew il-monitoraġġ tal-kwalità kontinwa min-naħa tal-Kummissjoni tad-dokumenti ta’ pprogrammar u proposti tal-proġetti fi stadji differenti tal-proċess, kif ukoll l-involviment ikbar tal-Ministeru tal-Affarijiet tal-Unjoni Ewropea fil-kontroll tal-kwalità tal-proposti tal-proġetti. Il-valutazzjonijiet tal-ħtiġijiet saru obbligatorji u tjieb l-iskedar tal-kuntratti. Madankollu, minkejja t-tendenza pożittiva fil-kwalità tal-formoli tal-proġetti, għad hemm nuqqasijiet fit-tfassil tal-proġetti (eż. id-definizzjoni tal-għan tal-proġett; riżultati, attivitajiet, indikaturi, kundizzjonijiet). MONITORAĠĠ TAR-RIŻULTATI TAL-PROĠETTI INDIVIDWALI 8. Immedjatament wara l-verifika, il-Kummissjoni bdiet timplimenta r-rakkomandazzjonijiet tal-Qorti dwar il-prestazzjoni tal-proġetti. Il-miżuri mittieħda fl-2008-2009 inkludew segwitu sistematiku tal-implimentazzjoni u kontrolli għal għarrrieda ma’ lista ta’ kontroll speċifika. Fl-2011 il-Kummissjoni bdiet ir-riforma tagħha biex issaħħaħ is-sistema ta’ monitoraġġ fit-Turkija. Madankollu, is-sistema ta’ monitoraġġ ma tjibitx b’mod sodisfaċenti tant li l-elementi bażiċi tar-rakkomandazzjonijiet – bħalma huwa rapport finali fi tmiem proġett - għadhom s’issa ma ġewx implimentati. 9. Dgħufijiet li għad fadal jinkludu n-nuqqas ta’ użu ta’ indikaturi stipulati fil-formola tal-applikazzjoni għall-proġetti sabiex tintwera l-kisba tal-objettivi tal-proġetti. Bl-istess mod, prodotti ta’ proġetti (riżultati u impatti) għadhom ma ġewx irrappurtati b’mod sistematiku fi tmiem kull proġett u f’intervalli xierqa minn hemm ’il quddiem sabiex jagħtu informazzjoni dwar il-prestazzjoni biex l-ippjanar fil-futur ikun infurmat. 10. Ma kienx hemm sistema ta’ evalwazzjoni ex post tal-proġetti individwali jew tal-effettività tal-programm inġenerali fir-rigward tal-ilħuq tal-prijoritajiet tas-Sħubija tal-Adeżjoni u għat-tmexxija ’l quddiem tat-Turkija lejn l-adeżjoni fl-UE. Il-Kummissjoni wettqet evalwazzjoni interim tal-assistenza lit-Turkija mill-2005 sal-2008 u evalwazzjoni ex post li tivvaluta l-impatt u s-sostenibilità tal-assistenza ta’ qabel l-IPA mill-2002-06 se titnieda fl-2013, ladarba l-proġetti kollha relatati jkunu kkompletati u magħluqa fl-2012. -------------------------------------------------- ANNESS IX SEGWITU TAR-RAPPORTI SPEĊJALI TAL-QORTI 2005-2009 PREŻERVAZZJONI U ĠESTJONI TAR-RIŻORSI NATURALI NUMRU U TITOLU | AZZJONI TA’ SEGWITU | Rapport Speċjali Nru 3/2005 rigward Żvilupp Rurali: Il-Verifika tan-nefqa Agro-Ambjentali | Segwita fir-RS 7/2011 | Rapport Speċjali Nru 7/2006 rigward l-Investimenti tal-Iżvilupp Rurali: Dawn jindirizzaw b’mod effettiv il-problemi taż-żoni rurali? | | Rapport Speċjali Nru 8/2006 Suċċess jiżdied? L-effettività tas-sostenn tal-Unjoni Ewropea għall-programmi operattivi tal-produtturi tal-frott u tal-ħaxix | | Rapport Speċjali Nru 4/2007 fuq kontrolli fiżiċi u ta' sostituzzjoni fuq kunsinni ta' rifużjonijiet fuq l-esportazzjoni | | Rapport Speċjali Nru 7/2007 dwar sistemi ta’ kontroll, spezzjoni u sanzjoni relatati mar-regoli dwar il-konservazzjoni tar-riżorsi tas-sajd fil-Komunità (RS12/2011) | Segwita fir-RS 12/2011 | Rapport Speċjali Nru 4/2008 dwar l-implimentazzjoni ta’ kwoti tal-ħalib fl-Istati Membri li ssieħbu fl-Unjoni Ewropea fl- 1 ta' Mejju 2004 | | Rapport Speċjali Nru 8/2008 Il-cross-compliance [kundizzjonalità] hija politika effettiva? | | Rapport Speċjali Nru 11/2008 Il-ġestjoni tal-għajnuna tal-Unjoni Ewropea għax-xogħlijiet ta’ ħażna pubblika taċ-ċereali | | Rapport Speċjali Nru 6/2009 L-għajnuna alimentari tal-Unjoni Ewropea għal persuni fil-bżonn: evalwazzjoni tal-objettivi, il-mezzi u l-metodi użati | | Rapport Speċjali Nru 10/2009 Azzjonijiet ta’ informazzjoni u promozzjoni għall-prodotti agrikoli | | Rapport Speċjali Nru 11/2009 Is-sostenibilità u l-ġestjoni tal-Kummissjoni tal-proġetti tal-LIFE-Natura. | Segwita fir-rapport preżenti | Rapport Speċjali 14/2009 L-għodda tal-ġestjoni tas-suq tal-ħalib u tal-prodotti tal-ħalib laħqu l-objettivi prinċipali tagħhom? | | POLITIKI STRUTTURALI, TRASPORT U ENERĠIJA NUMRU U TITOLU | AZZJONI TA’ SEGWITU | Rapport Speċjali Nru 1/2006 rigward il-kontribut tal-Fond Soċjali Ewropew biex jikkumbatti t-tluq kmieni mill-iskola | Segwita fir-RA 2010 | Rapport Speċjali Nru 10/2006 dwar evalwazzjonijiet ex-post tal-programmi tal-Objettivi 1 u 3 1994-1999 (Fondi Strutturali) | Segwita fir-RA 2010 | Rapport Speċjali Nru 1/2007 dwar l-implimentazzjoni tal-proċessi ta' nofs it-terminu Fondi Strutturali 2000-2006 | | Rapport Speċjali Nru 1/2008 dwar il-proċeduri għall-eżami preliminari u evalwazzjoni ta' proġetti kbar ta' investiment għall-perjodi ta' pprogrammar tal-1994-1999 u tal-2000-2006 | | Rapport Speċjali Nru 3/2008 dwar il-Fond ta’ Solidarjetà tal-Unjoni Ewropea: huwa rapidu, effiċjenti u flessibbli biżżejjed? | | Rapport Speċjali Nru 7/2008 dwar l-Enerġija Intelliġenti 2003-2006 | Segwita fir-rapport preżenti | Rapport Speċjali Nru 12/2008 dwar l-Istrument għall-Politika Strutturali ta' Qabel l-Adeżjoni (ISPA), 2000-2006 | | Rapport Speċjali Nru 3/2009 dwar l-effettività tal-infiq tal-Miżuri Strutturali fuq it-trattament tal-ilma mormi għall-perijodi ta’ programm 1994-1999 u 2000-2006 | | Rapport Speċjali Nru 7/2009 dwar il-ġestjoni tal-fażi ta’ żvilupp u validazzjoni tal-programm Galileo | Segwita fir-RA 2010 | Rapport Speċjali Nru 17/2009 dwar l-azzjonijiet ta’ taħriġ vokazzjonali għan-nisa kofinanzjati mill-Fond Soċjali Ewropew | | AZZJONIJIET ESTERNI NUMRU U TITOLU | AZZJONI TA’ SEGWITU | Rapport Speċjali Nru 2/2005 rigward għajnuna mill-baġit tal-EDF lill-pajjiżi tal-ACP: il-ġestjoni mill-Kummissjoni tal-qasam ta’ riforma tal-finanzi pubbliċi | Segwita fir-RS 11/2010 | Rapport Speċjali Nru 4/2005 dwar il-Ġestjoni mill-Kummissjoni tal-Kooperazzjoni Ekonomika fl-Asja | | Rapport Speċjali Nru 3/2006 dwar l-għajnuna Umanitarja wara t-Tsunami | Segwita fir-RA 2009 | Rapport Speċjali Nru 4/2006 rigward il-Proġetti ta' Investiment Phare fil-Bulgarija u r-Rumanija | | Rapport Speċjali Nru 5/2006 rigward il-verifika tal-programm MEDA | Segwita fir-RA 2008 | Rapport Speċjali Nru 6/2006 rigward l-aspetti ambjentali tal-koperazzjoni fl-iżvilupp tal-Kummissjoni | Segwita fir-RA 2009 | Rapport Speċjali Nru 5/2007 dwar l-immaniġġjar tal-Kummissjoni tal-programm CARDS | Segwita fir-RS 12/2009 | Rapport Speċjali Nru 6/2007 dwar l-effettività tal-għajnuna teknika fil-kuntest tal-iżvilupp tal-ħila | Segwita fir-rapport preżenti | Rapport Speċjali Nru 6/2008 dwar l-Għajnuna ta' Rijabilitazzjoni tal-Kummissjoni Ewropea wara t-Tsunami u l-Uragan Mitch | | Rapport Speċjali Nru 9/2008 dwar l-effettività tal-għajnuna tal-UE fil-qasam tal-libertà, is-sigurtà u l-ġustizzja għall-Belarus, il-Moldova u l-Ukraina | Segwita fir-RA 2010 | Rapport Speċjali Nru 10/2008 L-Għajnuna għall-Iżvilupp tal-KE lis-Servizzi tas-Saħħa fl-Afrika tas-sub-Saħara | Segwita fir-RA 2010 | Rapport Speċjali 4/2009 dwar il-ġestjoni tal-Kummissjoni tal-involviment ta’ Atturi Mhux tal-Istat fil-Koperazzjoni għall-Iżvilupp tal-KE | Segwita fir-rapport preżenti | Rapport Speċjali Nru 12/2009 L-effettività tal-proġetti tal-Kummissjoni fil-qasam tal-Ġustizzja u l-Affarijiet Interni għall-Balkani tal-Punent | | Rapport Speċjali Nru 15/2009 Assistenza tal-UE implimentata permezz ta' organizzazzjonijiet tan-Nazzjonijiet Uniti: it-teħid tad-deċiżjonijiet u l-monitoraġġ | Segwita fir-RS 03/2011 | Rapport Speċjali Nru 16/2009 It-tmexxija tal-Kummissjoni Ewropea tal-assistenza ta’ qabel l-adeżjoni lit-Turkija | Segwita fir-rapport preżenti | Rapport Speċjali Nru 18/2009 L-effettività tal-appoġġ tal-FEI għall-Integrazzjoni Ekonomika Reġjonali fl-Afrika tal-Lvant u fl-Afrika tal-Punent | | DĦUL, RIĊERKA U POLITIKI INTERNI, U KORPI TAL-UNJONI EWROPEA NUMRU U TITOLU | AZZJONI TA’ SEGWITU | Rapport Speċjali Nru 1/2005 rigward il-ġestjoni tal-Uffiċċju Ewropew Kontra l-Frodi (OLAF) | Segwita fir-RS 2/2011 | Rapport Speċjali Nru 5/2005 dwar l-infiq fuq l-interpretazzjoni magħmula mill-Parlament, il-Kummissjoni u l-Kunsill | | Rapport Speċjali Nru 9/2006 rigward in-Nefqa tat-traduzzjoni mġarrba mill-Kummissjoni, il-Parlament u l-Kunsill | | Rapport Speċjali Nru 11/2006 dwar is-Sistema ta’ Transitu Komunitarju | | Rapport Speċjali Nru 2/2007 dwar in-nefqa tal-Istituzzjonijiet fuq il-bini | | Rapport Speċjali Nru. 3/2007 dwar il-Ġestjoni tal-Fond Ewropew għar-Refuġjati (2000-2004). | | Rapport Speċjali Nru 8/2007 rigward il-kooperazzjoni amministrattiva fil-qasam tal-VAT | | Rapport Speċjali Nru 9/2007 dwar "L-evalwazzjoni tal-Programmi Qafas tal-Unjoni Ewropea dwar ir-Riċerka u l-Iżvilupp Teknoloġiku (RŻT) - L-approċċ tal-Kummissjoni jista' jittejjeb?" | | Rapport Speċjali Nru 2/2008 rigward Informazzjoni li Torbot Dwar it-Tariffa (BTI) | Segwita fir-RA 2010 | Rapport Speċjali Nru 5/2008 L-aġenziji tal-Unjoni Ewropea: L-ilħuq tar-riżultati | | Rapport Speċjali Nru 1/2009 Il-miżuri bankarji fiż-żona tal-Mediterran fil-kuntest tal-programm MEDA u l-protokolli preċedenti | | Rapport Speċjali Nru 5/2009 dwar il-Ġestjoni tat-Teżor tal-Kummissjoni | | Rapport Speċjali Nru 8/2009 "Netwerks ta’ eċċellenza" u "Proġetti Integrati" fil-politika tar-Riċerka tal-Komunità: dawn laħqu l-objettivi tagħhom? | | Rapport Speċjali Nru 9/2009 L-effiċjenza u l-effikaċja tal-attivitajiet tas-selezzjoni tal-persunal imwettqa mill-Uffiċċju Ewropew għas-Selezzjoni tal-Persunal | | Rapport Speċjali Nru 13/2009 Id-delega tal-kompiti ta’ implimentazzjoni lill-aġenziji eżekuttivi: alternattiva ta’ suċċess? | | -------------------------------------------------- ANNESS X METODOLOĠIJA 1. L-impatt prinċipali tal-ħidma tal-Qorti fuq it-titjib tal-ġestjoni finanzjarja huwa permezz tar-rapporti pubblikati tagħha. Il-ħidma tal-Qorti tikkontribwixxi wkoll permezz tal-proċess tal-verifika nnifsu. Il-verifiki kollha jirriżultaw f’sejbiet dettaljati mibgħuta lil dak li jkun qed jiġi vverifikat sabiex jikkonferma l-preċiżjoni tal-osservazzjonijiet tal-Qorti, segwiti minn "proċedura kontradittorja" dwar it-test finali tar-rapport tal-verifika. Meta tippubblika r-rapporti, ir-risposti ta’ dak li jkun qed jiġi vverifikat – prinċipalment il-Kummissjoni – jiġu ppubblikati flimkien mar-rapport. F’ħafna minn dawn ir-risposti dak li jkun qed jiġi vverifikat jagħraf il-problemi identifikati mill-Qorti fis-sejbiet tal-verifika tagħha u jipproponi azzjonijiet li bi ħsiebu jieħu sabiex jindirizzahom. 2. Ir-Rapporti Speċjali, inġenerali, jeżaminaw is-sistemi, il-programmi u l-organizzazzjonijiet ikkonċernati fl-implimentazzjoni tal-baġit tal-UE (jew dawk tal-Fondi Ewropej għall-Iżvilupp), fir-rigward ta’ wieħed jew iktar mit-tliet aspetti ta’ ġestjoni finanzjarja soda: ekonomija, effiċjenza u effettività. 3. L-ivvalutar u l-kejl tal-impatt tar-rapporti tal-verifika tal-prestazzjoni tal-Qorti huwa element neċessarju fiċ-ċiklu tal-obbligu ta’ rendikont. Ir-rakkomandazzjonijiet magħmula fir-Rapporti Speċjali għandhom jiġu segwiti sabiex jistabbilixxu u jivvalutaw il-miżuri mittieħda. Fil-fatt, l-eżistenza proprja tal-proċess ta’ segwitu tista’ tinkoraġġixxi l-implimentazzjoni effettiva tar-rakkomandazzjonijiet tar-rapporti minn dawk li qed jiġu vverifikati. 4. Is-segwitu tar-rakkomandazzjonijiet tar-rapport iservi għal erba’ skopijiet prinċipali: iż-żieda tal-effettività tar-rapporti tal-verifika – ir-raġuni primarja għas-segwitu tar-rapporti tal-verifika hi li tiżdied il-probabbiltà li r-rakkomandazzjonijiet se jiġu implimentati; l-assistenza lill-awtoritajiet leġislattivi u baġitarji (inkluż ta’ kwittanza) - is-segwitu tar-rakkomandazzjonijiet jista’ jkun utli biex jiggwida l-azzjonijiet tagħhom; l-evalwazzjoni tal-prestazzjoni tal-Qorti - is-segwitu jipprovdi bażi sabiex tiġi vvalutata u evalwata l-prestazzjoni tal-Qorti; u il-ħolqien ta’ inċentivi għat-tagħlim u l-iżvilupp - attivitajiet ta’ segwitu jistgħu jikkontribwixxu għal tagħrif aħjar u għal prattika mtejba. 5. Ir-rapporti li jridu jiġu segwiti ntgħażlu abbażi ta’ żewġ kriterji: jekk għaddewx iktar minn sentejn sa tliet snin minn meta ġew ippubblikati r-rapporti; u jekk ir-rakkomandazzjonijiet kinux għadhom relevanti. 6. L-eżami sar fuq tliet stadji: Id-database tal-ġestjoni tal-Kummissjoni (RAD) ta’ azzjonijiet ta’ segwitu ntużat bħala sors preliminari tad-data fir-rigward tar-rapporti tal-verifika li qed jiġu reveduti; Sar eżami dokumentarju tar-rapporti annwali, r-rapporti tal-awtorità ta’ kwittanza, pjanijiet ta’ azzjoni, d-dokumenti ta’ politika, r-rapporti speċifiċi u tal-analiżi tagħhom; Inġabret evidenza bil-fomm u bil-kitba mis-servizzi relevanti tal-Kummissjoni.. --------------------------------------------------